  Виталий Пронин «Шаркан-трикотаж» огазеяськон чебер дӥськут вуременыз быдэс Удмуртиын но Россиын тодмо, куд-ог вузъёссэ кунгож сьӧрын но басьто. Со Шаркан ёросэз возись но азинтӥсь предприятие луэ. Юнме шат быдэс коллектив туэ пыртэмын Удмурт Республикалэн Данъян пул вылаз. Кыкетӥез шумпотонзы - предприятие кылдэм дырысен 75 ар тырме. Кызьы пумитало юбилейзэс, вера «Шаркан-трикотаж» огазеяськонлэн валтӥсь директорез НадеждаЗайнакова.- Надежда Георгиевна, вакчияк вералэ фабрикалэсь ортчем сюрессэ.- Предприятилэн историез но вордскемез туж узыр но тунсыко. Фабрика интыын азьло вылэм корт ӵыжатонъя «Металлист» артель. Берло со интые усьтӥськем «Свобода» артель. Но со кема ужамтэ. 1938-тӥ арын 4-тӥ ноябре Шаркан райисполком решение кутэ керттӥськисьёсты дасянъя «Комсомолец» артель усьтон сярысь. «Свободалэсь» куд-ог ужъёссэ сёто выль кылдэм артельлы. «Комсомолецлэн» нырысетӥ кивалтӥсез вылэм Клавдия Ивановна Байгушева. Со вакытэ ужан условиоссы капчиесь ӧй вал. Пу коркаосын 20 пу станокъёсын киын куо вылэм валес шобретъёс, кышетъёс, ӝӧккышетъёс, ӵушконъёс. Озьы артель арлы быдэ 31 сюрс 120 погон метр дӥськут куэ вылэм.Война аръёсы артель интыяськемын вал улыно-вылыно пу коркан. Нырысетӥ этажын ыж гон черсӥзы, кыкетӥяз керттӥськизы. Керосин лампаосын ужазы. Фронтэ келязы шуныт дӥсь, мешокъёс, мертчан но музонзэ. Ужазы уй но нунал, куинь сменаен.1960-тӥ арын 5-тӥ ноябре Совнархозлэн решениезъя «Комсомолец» артель луиз куиськон фабрика. Та вакытэ лэсьтӥзы производственной юрт но отчы интыязы куиськон автомат станокъёсты. Соос кема ужазы но обороная куронъёсты быдэсъязы.Предприятиен 1947-тӥ арысен 2002-тӥ арозь кивалтӥзы Иван Перевозчиков, Михаил Гуменников, Максим Кощеев, Кронид Акулов но Владимир Шаркин.- Нош секыт 90-тӥ аръёсты кызьы потӥды?- Капчи уд шуы. Но коллектив огсыр тыршиз. Кутскиз конверсия. Ми Италиысь басьтӥмы керттӥськон машинаос. Соин ӵош ик вуттӥм Германиысь но Япониысь ӟеч оборудование. Специалистъёс уг тырмо вал ке но, асьме кужымен выль оборудованиез ужатӥм.Укмыстонэтӥ аръёсы фабрикалэн кыкетӥ вордӥськонэз вал. Но сое тросэз валаса ик ӧз вуттэ. Ми огсыр ужамы но ужамы. 2003-тӥ арын дорамы вуиз газ. Со юрттӥз ужан условиосты уката умоятыны но расходъёсты кулэстыны. Али ми модельёс компьютерен дасяськом ни. Со туж бадӟым вормон.Бере кылёнтэм вылысь дорамы ӧтчамы Голландиысь маркетингъя специалистэз. Со дышетӥз вузмес рыноке поттыны. «Россиысь 100 усто вузъёс» конкурсын трос пол дипломъёс сётъязы. Нош «Удмуртилэн брендэз» конкурсын азвесь но туй медальёс басьтылӥм. Табере дӥсьмес тодо Калининградысен Владивостокозь. Басьяськись вала: кунгож сьӧрын поттэмезлэсь милям дӥсьмы ӟечгес. Соин ик магазин ӝажыосын со уг кылльы.- Юбилейдэс кызьы пумитаськоды?- Предприятиямы 500 адями ужа, шоро-куспо арлыдзы 30-35 арес. Али шоро-куспо уждунмы толэзяз 17 сюрс манет усе. Вань бюджетъёсы дыраз уксё тыриськом. Районын но, республикаын но спортъя ужрадъёслэсь ум палэнскиське.Шарканын сяна, нимаз магазинъёсмы усьтэмын Ижын, Глазовын но Кезын. Кылем арысен предприятие «OLSARRI» вуз карон маркаен ужа ни. Соин ӵош ик паськыта производство. Выль цех усьтӥм ни Красногорск но ёросысьтымы Сосновка черкогуртъёсын, ватсаса 40 ужан инты кылдытӥм. Ужасьёсмес дышетыны отчы ветлӥськом. Дӥсь керттӥсьёс 6 толэзь дышетско но толэзяз 2 сюрс манет стипендия басьто, нош слесарьёс ӝыны ар дышетско. Вуриськисьёсты дышетћськом 3 толэзь, соосты визьнода инструктор Любовь Максимова.Предприятие Сочиын модая фестивальын лауреат луиз. Мода ӵем вошъяське, ми солэсь бере ум кылиське. Туэ дышетскисьёслы 10 сюрс форма вурим. Чебересь кофтаос, дэремъёс сяна, вуриськом керттэм изьыос, шарфъёс но кузьымлы ярамон пичи арбериос. Али вуоно толлы дӥсь керттыны куронъёс вуэмын ни. Со шумпотымон. Миым усьтӥм интернет-магазин, егитъёслы со туж яра, гуртысь потатэк, выль дӥськут басьтыны луэ.Геннадий Романов Туспуктӥз Владимир Беломорских Теги: Шаркан-трикотаж юбилей  